《满庭芳》
金朝·马钰

昨宵梦见，遍地黄金。珍珠玛瑙盈襟。满目珊瑚琥珀，玉树琼林。

蓦闻不时钟响，谑人人、各有灰心。天水子，便前来稽首，索我清吟。

接得花笺象管，方吟咏，梦回谁是知音。幸有清风皓月，悦我心琴。

些儿的端妙处，看何人、有分搜寻。如同志，定将来，云步高岑。

作者简介：凤翔扶风人，徙居登州宁海，字元宝，号丹阳子。初名从义，字宜甫。海陵王贞元间进士。世宗大定中遇重阳子王哲，从其学道术，与妻孙不二同时出家。后游莱阳，入游仙宫。相传妻孙氏与钰先后仙去。赐号丹阳顺化真人、抱一无为真人、抱一无为普化真君等。